Tožba, vložena 3. julija 2018 – de Volksbank/SRB

(Zadeva T-406/18)

(2018/C 311/15)

Jezik postopka: angleščina

Stranki

Tožeča stranka: de Volksbank NV (Utrecht, Nizozemska) (zastopniki: M. van Loopik, A. Kleinhout, A. ter Haar in T. Waterbolk, odvetniki)

Tožena stranka: Enotni odbor za reševanje (SRB)

Predlogi

— Sklep Enotnega odbora za reševanje z dne 12. aprila 2018 o izračunu predhodnih prispevkov v Enotni sklad za reševanje za leto 2018 (SRB/ES/SRF/2018/3) naj se razglasi za ničen;

— podredno, zgoraj navedeni izpodbijani sklep naj se razglasi za ničen ter naj se ugotovi, da se Delegirana uredba Komisije 2015/63 (v nadaljevanju: Delegirana uredba) (1) delno ali v celoti ne uporabi v skladu s členom 277 PDEU;

— vsekakor naj se plačilo stroškov tega postopka naloži SRB.

Tožbeni razlogi in bistvene trditve

Tožeča stranka v utemeljitev tožbe navaja pet razlogov.

1. Prvi tožbeni razlog: kršitev člena 103(2) Direktive 2014/59/EU, (2) člena 70(2) Uredbe št. 806/2014 (3) in člena 4(1) Delegirane uredbe, ker so bili uporabljeni neprimerljivi podatki za opredelitev neto obveznosti tožeče stranke. — Iz besedila in ciljev člena 103(2) Direktive 2014/59/EU in člena 70(2) Uredbe št. 806/2014 izhaja, da bi moral SRB za izračun neto obveznosti v skladu s tema določbama uporabiti podatke iz istega obdobja. — Iz besedila in ciljev člena 4(1) Delegirane uredbe ob upoštevanju Direktive 2014/59/EU in Uredbe št. 806/2014 izhaja, da mora SRB uporabiti primerljive podatke, da se zagotovi pravičen izračun prispevka na podlagi profila tveganja banke.

2. Drugi tožbeni razlog: podredno glede na prvi tožbeni razlog, kršitev člena 103(2) in (7) Direktive 2014/59/EU ter člena 290 PDEU, ker je z Delegirano uredbo, kakor jo je uporabil SRB v izpodbijanem sklepu, prekoračeno pooblastilo, dano Evropski komisiji, zaradi česar se Delegirana uredba v skladu s členom 277 PDEU ne uporabi. — V Delegirani uredbi so v nasprotju s členom 290 PDEU spremenjeni bistveni elementi Direktive 2014/59/EU. — Če je mogoče člen 4(1) in (2) ter člen 16(2) Delegirane uredbe razlagati zgolj tako, da mora SRB uporabiti neprimerljive podatke, Delegirana uredba ni povsem v skladu z besedilom in cilji Direktive 2014/59/EU. — Delegirana uredba v delu, v katerem so v njej določena pravila za izračun osnovnega letnega prispevka, presega vsebino pooblastila iz člena 103(7) Direktive 2014/59/EU.

3. Tretji tožbeni razlog: kršitev načela sorazmernosti, ker niso bile zadostno upoštevane krite vloge tožeče stranke. — Metoda za izračun, ki jo je uporabil SRB, ni primerna za uresničitev ciljev Direktive 2014/59/EU, Uredbe št. 806/2014 in Delegirane uredbe. — Metoda za izračun, ki jo je uporabil SRB, prav tako presega to, kar je potrebno za uresničitev ciljev te zakonodaje.

4. Četrti tožbeni razlog: kršitev načela pravne varnosti, ker niso bile zadostno upoštevane krite vloge tožeče stranke. — Tožeča stranka ni mogla predvideti, kako bo SRB razlagal Delegirano uredbo.

5. Peti tožbeni razlog: kršitev načela enakega obravnavanja, ker niso bile ustrezno upoštevane krite vloge tožeče stranke. — Tožeča stranka mora plačati občutno višji prispevek v Enotni sklad za reševanje kot druge banke, ki so enako ali podobno velike in imajo enak ali podoben profil tveganja.

(1) Delegirana uredba Komisije (EU) 2015/63 z dne 21. oktobra 2014 o dopolnitvi Direktive 2014/59/EU Evropskega parlamenta in Sveta v zvezi s predhodnimi prispevki v sheme za financiranje reševanja (UL 2015, L 11, str. 44).

(2) Direktiva 2014/59/EU Evropskega parlamenta in Sveta z dne 15. maja 2014 o vzpostavitvi okvira za sanacijo ter reševanje kreditnih institucij in investicijskih podjetij ter o spremembi Šeste direktive Sveta 82/891/EGS ter direktiv 2001/24/ES, 2002/47/ES, 2004/25/ES, 2005/56/ES, 2007/36/ES, 2011/35/EU, 2012/30/EU in 2013/36/EU in uredb (EU) št. 1093/2010 ter (EU) št. 648/2012 Evropskega parlamenta in Sveta (UL 2014, L 173, str. 190).

(3) Uredba (EU) št. 806/2014 Evropskega parlamenta in Sveta z dne 15. julija 2014 o določitvi enotnih pravil in enotnega postopka za reševanje kreditnih institucij in določenih investicijskih podjetij v okviru enotnega mehanizma za reševanje in enotnega sklada za reševanje ter o spremembi Uredbe (EU) št. 1093/2010 (UL 2014, L 225, str. 1).